PMIndiaData/PMIndiaSum huggingface dataset:
மும்பை ஆளுநர் மாளிகையில் ஜல்பூஷன் கட்டடம் மற்றும் புரட்சியாளர்களின் காட்சியக தொடக்கவிழாவில் பிரதமர் ஆற்றிய உரையின் முக்கிய அம்சங்கள்

மகாராஷ்ட்ரா ஆளுநர் திரு பகத் சிங் கோஷியாரி அவர்களே, முதலமைச்சர் திரு உத்தவ் தாக்கரே அவர்களே, துணை முதலமைச்சர் அஜீத் பவார் அவர்களே, எதிர்க்கட்சி தலைவர் திரு தேவேந்திர பட்னவிஸ் அவர்களே, முக்கிய விருந்தினர்களே, தாய்மார்களே, பெரியோர்களே அனைவருக்கும் வணக்கம். இந்த பெரும் நிகழ்ச்சியில் நாம் அனைவரும் ஒன்றுகூடியிருப்பது எனக்கு மகிழ்ச்சி அளிக்கிறது. நண்பர்களே, மகாராஷ்ட்ரா பல துறைகளில் நாட்டு மக்களுக்கு உத்வேகம் அளித்துள்ளது. ஜகத்குரு ஸ்ரீ துக்காராம் மகராஜ் தொடங்கி பாபா சாஹேப் அம்பேத்கர் வரை சமூக சீர்திருத்தவாதிகளின் மிகச் சிறந்த பாரம்பரியத்தை இது கொண்டுள்ளது. மகாராஷ்ட்ராவிலிருந்து துறவி தியானேஷ்வர் மகராஜ், துறவி ராம்தேவ், துறவி ராம்தாஸ், துறவி சொக்கமேளா ஆகியோர் நாட்டிற்கு சக்தியை வழங்கியுள்ளனர். சுயராஜ்யம் பற்றி நாம் பேசும்போது, சத்ரபதி சிவாஜி மகராஜ், சத்ரபதி சம்பாஜி மகராஜ் ஆகியோரின் வாழ்க்கை இந்தியர்கள் ஒவ்வொருவரின் மனதிலும் தேசபக்த உணர்வை வலுப்படுத்தியுள்ளது. ஆளுநர் மாளிகையின் கட்டுமானத்தில் விடுதலைப் போராட்டத்திற்கு பாடுபட்டவர்களின் நினைவுகள் சேர்க்கப்பட்டிருப்பதையடுத்து, ஆளுநர் மாளிகை மக்கள் மாளிகையாக மாறியிருக்கிறது. அறிந்தோ அறியாமலோ இந்தியாவின் சுதந்திரம் பிடித்த ஒருசில சம்பவங்களோடு நாம் நிறுத்திக் கொள்கிறோம். இந்நிலையில், இந்தியாவின் சுதந்திரம் எண்ணற்ற மக்களின் தவத்தாலும் உள்ளூர் நிலையிலும், தேசிய நிலையிலும், பல்வேறு சம்பவங்களின் கூட்டான தாக்கத்தாலும் வந்ததாகும். சமூக, குடும்ப அல்லது சித்தாந்தங்கள் என்ற பாகுபாடு இல்லாமல் உள்நாட்டிலும், வெளிநாட்டிலும் நடத்தப்பட்ட இயக்கங்களின் ஒரே நோக்கம் இந்தியாவின் முழுமையான சுதந்திரம் என்பதாக இருந்தது. பாலகங்காதர் திலகர், சப்பேக்கார் சகோதரர்கள், வாசுதேவ் பல்வந்த் பாட்கே, மேடம் பிகாஜி காமா போன்றவர்களின் பன்முகப் பங்களிப்பு போற்றத்தக்கது. கதார் கட்சி, நேதாஜி தலைமையிலான ஆசாத் ஹிந்த் ராணுவம், ஷியாம்ஜி கிருஷ்ணவர்மாவின் இந்தியா இல்லம் ஆகியவை உலகளாவிய சுதந்திரப் போராட்டத்திற்கு அளவீடாக இருந்தன. உள்ளூரிலிருந்து உலகம் வரையிலான இந்த உணர்வுதான் நமது தற்சார்பு இந்தியா திட்டத்தின் அடிப்படையாக உள்ளது. நண்பர்களே, இன்றைய நிகழ்ச்சி பலவழிகளில் முக்கியமானதாகும். நாட்டில் இளைய தலைமுறையினருக்கு இந்தப் பகுதியை உந்துசக்தி மையமாக மாற்ற வேண்டும் என நான் விரும்புகிறேன். இந்த முயற்சியில் ஈடுபட்ட அனைவரையும் நான் பாராட்டுகிறேன். அனைவருக்கும் நன்றி தெரிவித்து எனது உரையை முடித்து கொள்கிறேன்.
இந்திய இளம் சாதனையாளர் விருது பெற்ற அனன்யா ஸ்ரீதம் நந்தா பிரதமருடன் சந்திப்பு

தனியார் தொலைக்காட்சி நிறுவனம் நடத்திய “இந்திய இளம் சாதனையாளர்” (இண்டியன் ஐடல் ஜுனியர்) எனும் பாட்டுப் போட்டி நிகழ்ச்சியில் விருது பெற்ற செல்வி. அனன்யா ஸ்ரீதம் நந்தா, தில்லியில் இன்று பிரதமர் திரு. நரேந்திர மோடியை சந்தித்தார். அவரை பாராட்டிய பிரதமர் மோடி, எதிர்காலத்தில் இது போன்று பல வெற்றிகளை குவிக்க வாழ்த்து தெரிவித்தார். •••••••
உலக வர்த்தக அமைப்பின் தலைமை இயக்குநர் பிரதமரைச் சந்தித்தார்.

உலக வர்த்தக அமைப்பின் தலைமை இயக்குநர் திரு ராபர்ட்டோ அஜிவீடோ இன்று (19.03.18) புதுதில்லியில் பிரதமர் திரு நரேந்திரமோடியைச் சந்தித்தார். உலக வர்த்தக அமைப்பு அமைச்சர்களின் முறைசாராக் கூட்டத்தில் பங்கேற்க தில்லி வந்துள்ளார் அவர். பலதரப்பு வர்த்தக அமைப்பிற்கு புத்துயிர் ஊட்டுவதற்கான வழிவகைகளை ஆராயும் விவாதத்தைத் தொடங்கியிருப்பதற்காக இந்திய அரசுக்கு அவர் நன்றி தெரிவித்துக் கொண்டார். பலதரப்பு வர்த்தக அமைப்பை இந்தியா வலுவாக ஆதரிக்கிறது என்று பிரதமர் கூறினார். வளரும் நாடுகளின் பிரச்சினைகளை தீர்க்கும் வகையில், உலக வர்த்தக அமைப்பின் நடவடிக்கைகளை முன்னுரிமைப்படுத்த வேண்டியதன் அவசியத்தை பிரதமர் வலியுத்தினார். சுதந்திரமான வர்த்தகம் மற்றும் உலகமயமாக்கல் ஆகியவற்றின் பயன்கள் வளரும் நாடுகளில் தெளிவாகத் தெரியும் வகையில், உலக வர்த்தக அமைப்பு சிறப்பு முயற்சிகளை மேற்கொள்ள வேண்டுமென்றும் பிரதமர் கேட்டுக் கொண்டார். உலக வர்த்தக அமைப்பின் அமைச்சர்கள் நிலை, முறைசாராக் கூட்டம் வெற்றிபெற தமது வாழ்த்துக்களை பிரதமர் தெரிவித்துக் கொண்டார். ——
தேசிய விளையாட்டு தினத்தில் அனைத்து விளையாட்டு வீரர்கள் மற்றும் விளையாட்டு ஆர்வலர்களுக்கு பிரதமர் வாழ்த்து ; பழம்பெரும் ஹாக்கி வீரர் மேஜர் தியான் சந்திற்கு நினைவஞ்சலி

தேசிய விளையாட்டு தினத்தில் அனைத்து விளையாட்டு வீரர் வீராங்கனைகளுக்கும், விளையாட்டு ஆர்வலர்களுக்கும் பிரதமர் திரு. நரேந்திர மோடி வாழ்த்து தெரிவித்துள்ளார். பழம்பெரும் ஹாக்கி வீரர் மேஜர் தியான் சந்துக்கு நினைவஞ்சலி செலுத்தினார். ”வீரியத்தோடும், பேரார்வத்தோடும் விளையாட்டுகளில் ஈடுபடும் அனைத்து விளையாட்டு வீரர் வீராங்கனைகளுக்கும், விளையாட்டு ஆர்வலர்களுக்கும் நான் வாழ்த்துகளைத் தெரிவித்துக் கொள்கிறேன். இந்திய ஹாக்கியில் தனது அபார விளையாட்டுத் திறமைகளால் அற்புதங்கள் நிகழ்த்திய பழம்பெரும் ஹாக்கி வீரர் மேஜர் தியான் சந்துக்கு நினைவஞ்சலி செலுத்துகிறேன். விளையாட்டு என்பது உடற்தகுதி, உள விழிப்புணர்வு, ஆளுமை மேம்பாடு ஆகியவை இணைந்தது. அளப்பரிய விளையாட்டுத் திறன்கள் நிரம்பிய நாடு இந்தியா. இந்தத் திறமைகளைக் கண்டறிய இந்திய விளையாட்டுத் துறை இணைய தளம் ஒன்றைத் துவக்கியுள்ளது. தேசிய விளையாட்டுத் திறன் தேடுதல் இணைய தளம், விளையாட்டுகளில் தணியாத ஆர்வமுள்ள இளைஞர்களுக்கு ஆதரவளிக்கிறது. அவர்கள் செல்ல வேண்டிய திசையை அடையாளம் காட்டி உதவுகிறது” என்று பிரதமர் தெரிவித்துள்ளார்.
இந்துஸ்தான் காய்கறி எண்ணெய்க் கழக நிறுவனத்திற்கு சொந்தமான நில சொத்துகளை வீட்டுவசதி மற்றும் நகர்ப்புற விவகாரங்கள் துறை அமைச்சகத்துக்கு வகைமாற்றம் செய்வதற்கு மத்திய அமைச்சரவை ஒப்புதல்

பிரதமர் திரு. நரேந்திர மோடி தலைமையில் நடைபெற்ற மத்திய அமைச்சரவைக் கூட்டத்தில், இந்துஸ்தான் காய்கறி எண்ணெய்க் கழக நிறுவனத்திற்கு (எச்.வி.ஓ.சி.) சொந்தமான அனைத்து நில சொத்துகளை வீட்டுவசதி மற்றும் நகர்ப்புற விவகாரங்கள் துறை அமைச்சகத்துக்கு (MoHUA) அல்லது அதன் அத்தாட்சி தரப்பட்ட முகமைக்கு, உரிய வகையில் பயன்பாட்டுக்கு/ வெளியில் வழங்குவதற்காக வகைமாற்றம் செய்வதற்கு ஒப்புதல் அளிக்கப்பட்டது. எச்.வி.ஓ.சி. -யின் நில சொத்துகளை மாற்றம் செய்வதன் மூலமாக, மத்திய அரசிடம் இருந்து எச்.வி.ஓ.சி.-க்காக பெறப்பட்ட கடன்கள், வட்டியுடன் சேர்த்து முழுமையாக தள்ளுபடி செய்யப்படும். பல்வேறு நீதிமன்றங்கள் / டிரிபியூனல்கள்/ ஆணையங்களில் நிலுவையில் உள்ள வழக்குகள் தொடர்பாக எதிர்காலத்தில் எச்.வி.ஓ.சி.-க்கு ஏற்படும் வருங்கால கடப்பாடுகளுக்கும் அரசே பொறுப்பேற்றுக் கொள்ளும். ஏழு நகரங்களில் உள்ள நிலங்கள் பல ஆண்டுகளாக பயன்படுத்தப்படாமல் உள்ளன. MoHUA-வுக்கு சொத்துகளை மாற்றுவதால், பொது தேவைகளுக்காக நிலத்தை பயன்படுத்த முடியும். நலிவுற்ற பொதுத் துறை நிறுவனமாக கலைக்கப்படும் நிலையில் உள்ள, எச்.வி.ஓ.சி. நிறுவனத்தை சீக்கிரத்தில் மூடுவதை இது விரைவுபடுத்தும்.
குஜராத் மாநிலம் ராஜ்கோட்டில் ரூ.5860 கோடி மதிப்பிலான திட்டங்களுக்கு பிரதமர் அடிக்கல் நாட்டினார்

பிரதமர் திரு.நரேந்திர மோடி குஜராத் மாநிலம் ராஜ்கோட்டில் சுமார் ரூ.5860 கோடி மதிப்பிலான திட்டங்களுக்கு இன்று அடிக்கல் நாட்டினார். இந்திய நகர்ப்புற வீட்டு வசதி மாநாடு 2022-ஐயும் பிரதமர் தொடங்கி வைத்தார். குறைந்த செலவில் நவீன வசதிகளுடன் கட்டப்பட்ட 1100 வீடுகளையும் பிரதமர் அர்ப்பணித்தார். பிரதமர் அர்ப்பணித்த திட்டங்களில் குடிநீர் திட்டமும் அடங்கும்: பிராமணி-2 அணையிலிருந்து நர்மதா கால்வாய் நீரேற்று நிலையம் வரையிலான மோர்பி மொத்த குடிநீர் குழாய் இணைப்பு, மண்டல அறிவியல் மையம், மேம்பாலங்கள் உள்ளிட்ட பிற சாலை இணைப்புத் திட்டங்கள் ஆகியவற்றை பிரதமர் அர்ப்பணித்தார். தேசிய நெடுஞ்சாலைத் திட்டம் 27-ன்கீழ், குஜராத்தின் ராஜ்கோட்-கோண்டல்-ஜெட்பூர் பகுதியில் தற்போதுள்ள நான்கு வழிச்சாலையை ஆறுவழிச்சாலையாக மாற்றும் திட்டத்துக்கும் பிரதமர் அடிக்கல் நாட்டினார். மோர்பி, ராஜ்கோட், பொடாட் ஜாம் நகர் மற்றும் கட்ச் ஆகிய பகுதிகளில் சுமார் 2950 கோடி ரூபாய் மதிப்பிலான குஜராத் தொழில் வளர்ச்சிக் கழகம் சார்பில் கட்டப்படும் தொழிற்பேட்டைகளுக்கும் பிரதமர் அடிக்கல் நாட்டினார். திரண்டிருந்த மக்களிடையே உரையாற்றிய பிரதமர் புதிய தொடக்கங்களுக்காக புதிய முடிவுகள் எடுக்கப்படும் தருணத்திற்கான ஆண்டு இது என்று தெரிவித்தார். ராஜ்கோட், கத்தியவார் மேம்பாடு உள்ளிட்ட திட்டங்கள் முடிக்கப்பட்டு அர்ப்பணிக்கப்பட்டதுடன், சில புதிய திட்டங்கள் தொடங்கப்பட்டுள்ளன. போக்குவரத்து, தொழிற்துறை, குடிநீர் இணைப்பு மற்றும் பொதுவசதிகள் மக்களின் வாழ்க்கையை எளிதாக்கும் என்று தெரிவித்தார். குறைந்த செலவில் நவீன வீடுகள் கட்டுவதற்காக தேர்ந்தெடுக்கப்பட்டுள்ள நாட்டிலுள்ள ஆறு இடங்களில் ராஜ்கோட் இடம்பெற்றுள்ளதாகவும், அதிநவீன தொழில்நுட்பத்துடன் கட்டி முடிக்கப்பட்ட 1144 வீடுகள் அர்ப்பணிக்கப்பட்டதாகவும் பிரதமர் கூறினார். கடந்த 8 ஆண்டுகளில் நாட்டின் கிராமங்கள், நகரங்களில் உள்ள ஏழை மக்களுக்கு 3 கோடிக்கும் அதிகமான பக்கா வீடுகள் கட்டி கொடுக்கப்பட்டுள்ளதாக பிரதமர் குறிப்பிட்டார். தற்போது குஜராத்திலுள்ள ஏழைகளுக்கு 10 லட்சம் வீடுகள் கட்ட ஒப்புதல் அளிக்கப்பட்டு, ஏற்கனவே 7 லட்சம் வீடுகள் கட்டி முடிக்கப்பட்டுள்ளதாகவும் கூறினார். “ஏழைகளுக்கு வீடுகள் கட்டி தரும் பணியை, பூபேந்திரபாய் படேல் மற்றும் அவரது அமைச்சரவை சிறப்பாக செய்து வருகின்றனர். மேலும் நடுத்தர வர்க்கத்தினரின் சொந்த வீடு கனவை நனவாக்க முதல் அடி எடுத்து வைத்துள்ளோம்” என்று பிரதமர் கூறினார். “குஜராத்தில் வசிக்கும் லட்சக்கணக்கான நடுத்தர வர்க்கத்தினரின் சொந்த வீடு கனவை நனவாக்க மத்திய அரசு 11 கோடி ரூபாயை வழங்கியுள்ளது. இதுமட்டுமின்றி, நீண்ட தூரம் வேலைக்கு செல்லும் தொழிலாளர்களுக்கும் குறைந்த வாடகையில் வீடு கிடைக்க வேண்டும். இந்த திட்டத்திற்கான பணிகள் விரைவாக துரிதகதியில் நடைபெற்று வருவதாக”வும் பிரதமர் தெரிவித்தார். “முந்தைய அரசுகளும் ஏழைகளுக்கு வீடுகளை கட்டி கொடுத்தன. ஆனால், அதனை பொறுப்பாக செய்யாமல், தங்களுக்கு ஆதரவாக திட்டத்தை செய்தனர். நாங்கள் அதனை மாற்றி அமைத்துள்ளோம்” என்று பிரதமர் மோடி குறிப்பிட்டார்.
வளர்ச்சிக்காக விண்வெளித் தொழில்நுட்பத்தின் அமைதிப் பயன்பாட்டு ஒத்துழைப்புக்கு இந்தியா-தஜிகிஸ்தான் இடையேயான புரிந்துணர்வு ஒப்பந்தத்திற்கு அமைச்சரவை ஒப்புதல்

வளர்ச்சிக்காக விண்வெளித் தொழில்நுட்பத்தின் அமைதிப் பயன்பாட்டு ஒத்துழைப்புக்கு இந்தியா-தஜிகிஸ்தான் இடையேயான புரிந்துணர்வு ஒப்பந்தத்திற்குப் பிரதமர் திரு. நரேந்திர மோடி தலைமையிலான அமைச்சரவை ஒப்புதல் அளித்துள்ளது. இந்தப் புரிந்துணர்வு ஒப்பந்தம் தஜிகிஸ்தானின் துஷான்பே-யில் அக்டோபர் 8, 2018 அன்று கையெழுத்தானது. விவரங்கள் புவியின் தொலையுணர்வு; செயற்கைக்கோள் தகவல் மற்றும் செயற்கைக்கோள் அடிப்படையில் கண்காணிப்பு; விண்வெளி அறிவியல் மற்றும் கோள்கள் கண்டறிதல், விண்கலன், விண்வெளி முறைமைகள், புவி நிலைமைகள் குறித்த ஆய்வுகள்; விண்வெளி தொழில்நுட்பப் பயன்பாடு உள்ளிட்ட விண்வெளி அறிவியல், தொழில்நுட்பம் போன்றவற்றில் ஒத்துழைப்பைத் தொடர்வதற்கு இந்தப் புரிந்துணர்வு ஒப்பந்தம் வகைசெய்யும். இந்திய விண்வெளி ஆய்வு நிறுவனம், தஜிகிஸ்தான் குடியரசின் நில நிர்வாகக் குழு மற்றும் புவியியல் ஆய்வு நிறுவனம் ஆகியவற்றின் உறுப்பினர்களைக் கொண்ட கூட்டு பணிக்குழு அமைக்க இது வகைசெய்யும். இந்தக்குழு காலவரம்பு உள்ளிட்டவற்றுக்கு திட்டமிடுவதோடு, புரிந்துணர்வு ஒப்பந்த அமலாக்கத்திற்கான வழிவகைகளையும் கண்டறியும்.
வடகிழக்கில் ரயில் போக்குவரத்து இணைப்பு மற்றும் உள்கட்டமைப்பு வலுப்படுத்தப்படுள்ளதற்கு பிரதமர் பாராட்டு

குவகாத்தியிலிருந்து மென்டிபத்தார்-குவகாத்தி-ஷோக்குவி சிறப்பு ரயிலை குடியரசு தலைவர் திருமதி திரௌபதி முர்மு கொடியசைத்து தொடங்கி வைத்ததற்கு பிரதமர் திரு நரேந்திர மோடி மகிழ்ச்சி தெரிவித்துள்ளார். இந்திய ரயில்வேயின் டுவிட்டர் பதிவை மேற்கோள் காட்டி அவர் டுவிட்டரில் கூறியிருப்பதாவது; ‘’ வடகிழக்கு பிராந்தியத்தில் போக்கு வரத்து இணைப்பை வலுப்படுத்த மேற்கொள்ளப்பட்ட தொடர் முயற்சிகளை கடந்த 8 ஆண்டுகளாக கண்டு வருகிறோம். இது குறிப்பாக அந்தப் பிராந்தியத்தின் இளைஞர்களுக்கு பலனளிக்கும். ’’
ஸ்வாஹித் தினத்தை முன்னிட்டு அசாம் இயக்கத்தில் கலந்து கொண்டவர்கள் அனைவரின் வீரத்தையும் பிரதமர் நினைவு கூர்ந்துள்ளார்

ஸ்வாஹித் தினத்தை முன்னிட்டு அசாம் இயக்கத்தில் கலந்து கொண்டவர்கள் அனைவரின் வீரத்தையும் பிரதமர் திரு நரேந்திர மோடி நினைவு கூர்ந்துள்ளார். ட்விட்டரில் அவர் கூறியிருப்பதாவது: “நமது வரலாற்றில் அசாம் இயக்கத்திற்கு சிறப்பு இடம் உண்டு. ஸ்வாஹித் தினமான இன்று, அசாம் இயக்கத்தில் கலந்து கொண்டவர்கள் அனைவரின் வீரத்தையும் நான் நினைவுகூர்கிறேன். அசாமின் தனித்துவம் வாய்ந்த கலாச்சாரத்தைப் பாதுகாப்பதற்கு அவர்கள் வழங்கிய பங்களிப்பை நாம் ஒருபோதும் மறக்க மாட்டோம்.”
இந்தியா மற்றும் ரஷ்யா இடையே இளைஞர் நலனில் ஒத்துழைப்பு தொடர்பாக கையெழுத்திடப்பட்ட புரிந்துணர்வு ஒப்பந்தத்துக்கு மத்திய அமைச்சரவை ஒப்புதல்.

இளைஞர் நலன் தொடர்பாக இந்தியா மற்றும் ரஷ்யா இடையே நடக்கும் பரிமாற்றங்கள், புதிய யோசனகளை பரிமாறிக் கொள்ளுதல், கலாச்சாரங்கள் மற்றும் மதிப்பீடுகளை பரிமாறிக் கொள்ளுதல், மற்றும் மக்களோடு நேரடி தொடர்பை வலுப்படுத்தி, இந்தியா மற்றும் ரஷ்யா இடையே உறவை மேம்படுத்த உதவும். இந்த பரிமாற்ற நிகழ்வுகளுக்கான தேர்ச்சி வெளிப்படையான முறையில் நடைபெறும். புரிந்துணர்வு ஒப்பந்தத்தின் அடிப்படையிலான இதன் முடிவுகள் பொதுமக்கள் பார்வைக்கு வெளிப்படையாக வைக்கப்படும். இது போன்ற பரிமாற்ற ஏற்பாடுகள் இளைஞர்கள் இடையே சர்வதேச பார்வை மற்றும் அறிவை விரிவுபடுத்தி, இளைஞர் நலனில் நிபுணத்துவத்தை ஏற்படுத்தும்.
அணுஆயுத பாதுகாப்பு உச்சிமாநாட்டிற்கிடையே ஜப்பான் பிரதமரை சந்தித்துப் பேசினார் பிரதமர் மோடி

2016ஆம் ஆண்டின் அணுஆயுதப் பாதுகாப்பு உச்சிமாநாட்டிற்கிடையே பிரதமர் மோடி அவர்கள் ஜப்பான் பிரதமர் அபே அவர்களை சந்தித்துப் பேசினார். ஜப்பானுடனான சிறப்புதளத்தகை சார்ந்த மற்றும் உலகளாவிய கூட்டணியின் குறிக்கோள்களுக்கு ஏற்ப இந்தப் பேச்சுவார்த்தை மிக சுமூகமான முறையில் நடைபெற்றது. 2015 டிசம்பரில் இந்தியாவிற்கு வருகை தந்தபோது தமக்கு அளிக்கப்பட்ட மிகச் சிறப்பான விருந்தோம்பலுக்கு ஜப்பான் பிரதமர் அபே, பிரதமர் மோடிக்கு தனது நன்றிறை தெரிவித்துக் கொண்டார். வாரணாசிக்கு தான் மேற்கொண்ட பயணம் மறக்கவொண்ணாத ஒன்று எனவும் அவர் குறிப்பிட்டார். பிரதமர் மோடியின் தலைமையில் இந்திய பொருளாதாரம் இப்போது உலக வளர்ச்சியின் உந்துசக்தியாக செயல்பட்டு வருகிறது என்பதையும் பிரதமர் அபே தனது உரையாடலின்போது அங்கீகரித்தார். பிரதமர் அபேயின் இந்திய வருகையின்போது எடுக்கப்பட்ட முடிவுகள் குறித்து இரு தலைவர்களும் பரிசீலனை செய்ததோடு, அவற்றை நிறைவேற்றுவதில் உள்ள வேகம் குறித்தும் தங்களது திருப்தியை தெரிவித்துக் கொண்டனர். வாரணாசியில் சிறப்புக் கூட்டங்களுக்கான அரங்கை உருவாக்கும் திட்டத்தை மேலும் முன்னெடுத்துச் செல்லும் வகையில் வரும் மே மாதத்தில் ஜப்பானில் இருந்து ஒரு ஆய்வுக் குழு இந்தியா வரும் என்றும் பிரதமர் அபே தெரிவித்தார். வர்த்தகம் மற்றும் முதலீடு ஆகியவற்றை மேலும் வளர்ப்பதற்கான நடவடிக்கைகள் குறித்தும் இரு தலைவர்களும் விவாதித்தனர். சர்வதேச கடற்படைகளின் கப்பலணி திறனாய்வில் ஜப்பான் வலுவான முறையில் பங்கேற்றதற்கு பிரதமர் மோடி ஜப்பான் பிரதமருக்கு நன்றி தெரிவித்துக் கொண்டார். தொடர்ந்து நீடித்து வரும் பயங்கரவாத அபாயம் குறித்தும் குறிப்பான சில அணுகுமுறைகளை பின்பற்றுவதை சர்வதேச நாடுகள் கைவிடுவதன் அவசியம் குறித்தும் இரு தலைவர்களும் விவாதித்தனர். உலகளாவிய, பகுதிவாரியான பிரச்சினைகள் குறித்தும் அவர்கள் பரிசீலித்தனர். இந்த ஆண்டு இறுதியில் பிரதமர் மோடி ஜப்பானுக்கு வருகை தர இருப்பதை தான் ஆவலோடு எதிர்பார்த்திருப்பதாகவும் பிரதமர் அபே தெரிவித்தார்.
புதிய இந்தியா பற்றிய கூட்டத்தில் பிரதமர் திரு. நரேந்திர மோடி உரை

புதுதில்லியில் நடைபெற்ற புதிய இந்தியா பற்றிய கூட்டத்தில் பிரதமர் திரு. நரேந்திர மோடி உரை. நாடு ஒரு மாற்றத்திற்கான காலகட்டத்தைக் கடந்து வருவதாக பிரதமர் கூறினார். உலகிலேயே மிக வேகமாக வளர்ந்து வரும் பொருளாதாரமாக இந்தியா உள்ளது என்று கூறிய பிரதமர், ஒரு சர்வதேச அறிக்கையின்படி என்றும் இல்லாத வேகத்தோடு இந்தியாவில் வறுமை குறைந்து வருவதாக கூறினார். அரசு இதற்கு வழிவகுத்துத் தருகிறது, ஆயின் இளைஞர்கள் தாம் வாய்ப்புக்களை பயன்படுத்துவதோடு அன்றி புதிய வாய்ப்புக்களையும் உருவாக்கி வருகின்றனர் என்றார். இளைஞர்களின் அபிலாஷைகள் மற்றும் அவர்களது வலிமையைப் போன்றே இந்தியா பெரிய அளவில் மாற்றங்களைச் செய்து வருகிறது என்றார் பிரதமர். இதற்கான ஆதாரங்களை எடுத்துக் கூறிய பிரதமர், 3 கோடி குழந்தைகளுக்கு தடுப்பூசி போடப்பட்டிருப்பது; 4 ஆண்டுகளில் 1.75 லட்சம் கிலோ மீட்டர் கிராமச் சாலைகள் அமைக்கப்பட்டிருப்பது; ஒவ்வொரு கிராமத்திற்கும் மின்சார வசதி சென்று சேர்ந்திருப்பது; 2017 ஆம் ஆண்டு அக்டோபர் முதல் 85 லட்சம் இல்லங்கள் மின்சார வசதி பெற்றிருப்பது; ஏழைகளுக்கு 4.65 கோடி சமையல் எரிவாயு இணைப்புக்கள் சென்று சேர்ந்திருப்பது மற்றும் கடந்த 4 ஆண்டுகளில் ஏழைகளுக்காக 1 கோடி குடியிருப்புகள் கட்டி முடிக்கப்பட்டிருப்பது போன்ற உதாரணங்களைக் குறிப்பிட்டார். 35 வயதுக்கு உட்பட்ட 800 மில்லியன் இளைய சக்திகளால்தான் இந்தப் பெரிய எண்ணிக்கை சாத்தியமாகியிருக்கிறது. நாட்டில் இன்று மிகவும் சாதாரணப் பின்னணியில் இருந்து உயர்ந்த பல தலைவர்களின் எடுத்துக்காட்டுக்களை மேற்கோள் காட்டினார் பிரதமர். புதிய இந்தியாவின் இளைஞர்கள் எதை விரும்புகிறார்கள் என்பதை இவர்கள் புரிந்து கொண்டிருப்பதாக அவர் கூறினார். இந்தப் புதிய சூழல், அரசியல் தொடர்பானது மட்டும் அல்ல. கிராமப் பின்னணி மற்றும் சிறு நகரங்களைச் சேர்ந்த பல இளைஞர்கள் தற்போது உயர் நிர்வாகத் துறைகளில் இருக்கின்றனர். ஹிமாதாஸ் போன்று பலர் விளையாட்டுக்கான தங்கப்பதக்கங்களை நாட்டுக்காக வென்று, புதிய இந்தியாவின் பிரதிநிதிகளாக உள்ளனர். “எதுவும் சாத்தியமே! எல்லாமும் சாதிக்கக் கூடியதே” என்று இளைய இந்தியா நினைப்பதாக பிரதமர் கூறினார். தற்போது, பள்ளங்களுக்கு மாற்றாக தீர்வுகளுக்கு முக்கியத்துவம் தரப்படுவதாக பிரதமர் கூறினார். நாட்டின் தேவைகளைப் புரிந்து கொண்டு மக்களின் வாழ்க்கையை எளிமையாக்குவதற்கே முக்கியத்துவம் தரப்படுவதாக அவர் தெரிவித்தார். பாரத் மாலா, சாகர் மாலா, முத்ரா, நிமிர்ந்து நில் இந்தியா மற்றும் ஆயுஷ்மான் பாரத் ஆகிய திட்டங்கள் நாட்டின் பல்வேறு தேவைகளுக்காக வடிவமைக்கப்பட்டிருப்பதாக அவர் விளக்கமளித்தார். அரசு புதிய கண்டுபிடிப்புக்களுக்கும், ஆராய்ச்சிகளுக்கும் மிகுந்த முக்கியத்துவம் தருவதாக அவர் மேலும் கூறினார். டிஜிட்டல் பணப்பரிவர்த்தனையின் வளர்ச்சியை இளைஞர்கள் முன்னெடுத்துச் செல்வதாக பிரதமர் உறுதிபடக் கூறினார். நாட்டின் விடுதலைப் போராட்டத்தில் இளைஞர்களின் சக்தியும், துணிவும் கொண்டு முக்கிய பங்களிப்பை வழங்கியதாக அவர் கூறினார். புதிய இந்தியாவை உருவாக்குவதில் இதே பங்களிப்பை இன்றைய தலைமுறையைச் சேர்ந்த இளைஞர்கள் வழங்குவார்கள் என்றும் அவர் தெரிவித்தார். வழிமுறைகள் மீது மக்கள் செல்வாக்கைப் பயன்படுத்துவதற்கு பதிலாக, வளர்ச்சியை வழிநடத்தும் வழிமுறைகளே புதிய இந்தியாவில் காணப்படும் என்றார் அவர்.
வீடுகள் தோறும் மூவண்ணக்கொடி இயக்கத்திற்கு உற்சாகமான வரவேற்பை அடுத்து பிரதமர் மகிழ்ச்சி தெரிவித்துள்ளார்

வீடுகள் தோறும் மூவண்ணக்கொடி இயக்கத்திற்கு உற்சாகமான வரவேற்பை அடுத்து பிரதமர் திரு நரேந்திர மோடி மகிழ்ச்சி தெரிவித்துள்ளார். மைகவ்இந்தியா ட்விட்டர் பதிவு ஒன்றுக்கு பதிலளித்து பிரதமர் கூறியிருப்பதாவது: “#வீடுகள் தோறும் மூவண்ணக்கொடி இயக்கத்திற்கு கிடைத்துள்ள உற்சாகத்தால் மிகுந்த மகிழ்ச்சி அடைந்துள்ளேன்.”
ஜோக்பானி – பிராட்நகர் ஒருங்கிணைந்த சோதனைச்சாவடியை பிரதமர் நரேந்திர மோடியும், நேபாள பிரதமர் கே பி ஷர்மா ஒலியும் கூட்டாக தொடங்கி வைத்தனர்

ஜோக்பானி – பிராட்நகர் ஒருங்கிணைந்த சோதனைச்சாவடியை பிரதமர் நரேந்திர மோடி, நேபாள பிரதமர் கே பி ஷர்மா ஒலியுடன் இணைந்து கூட்டாக இன்று (21.01.2020) தொடங்கி வைத்தனர். ஜோக்பானி – பிராட்நகர், இருநாடுகள் இடையேயான முக்கிய வர்த்தக மையமாக திகழ்கிறது. ஒருங்கிணைந்த சோதனைச்சாவடி அனைத்து நவீன வசதிகளுடன் அமைக்கப்பட்டுள்ளது. இந்தியா-நேபாள எல்லையில் வர்த்தகம் மற்றும் மக்கள் போக்குவரத்துக்கு வசதியாக, ஜோக்பானி – பிராட்நகரில் இந்திய உதவியுடன் 2-ஆவது ஒருங்கிணைந்த சோதனைச் சாவடி அமைக்கப்பட்டுள்ளது. இருநாட்டு பிரதமர்களும் காணொலிக் காட்சி வாயிலாக இந்த நிகழ்ச்சியில் கலந்து கொண்டனர். பிரதமர் திரு நரேந்திர மோடி பேசுகையில், “நேபாளத்தின் ஒட்டுமொத்த வளர்ச்சியில் நம்பிக்கைக்குரிய பங்குதாரராக இந்தியா பணியாற்றி வருகிறது”. “ ‘அண்டை நாடு முதலில்’ என்பதே எனது அரசின் முக்கிய கொள்கை என்று குறிப்பிட்ட அவர், எல்லைப்புற போக்குவரத்து வசதிகளை மேம்படுத்துவதும், அதில் முக்கிய அம்சமாகும்” என்றும் தெரிவித்தார். “இந்தியா-நேபாளத்தை பொறுத்தவரை, மேம்பட்ட போக்குவரத்து வசதி மிகவும் முக்கியமானதாக உருவெடுத்துள்ளது. நம் இருநாடுகள் இடையேயான நட்புறவு, அண்டை நாடுகள் என்பதோடு மட்டுமின்றி, வரலாற்று ரீதியாகவும், புவியியல் ரீதியாகவும், கலாச்சாரம், இயற்கை, குடும்பங்கள், மொழி, வளர்ச்சி மற்றும் பல்வேறு அம்சங்களின் அடிப்படையில் அமைந்ததாகும்” என்றும் திரு மோடி குறிப்பிட்டார். “அனைத்து நட்பு நாடுகளுடனான போக்குவரத்து வசதிகளை மேம்படுத்த எனது அரசு உறுதிபூண்டிருப்பதோடு, வர்த்தகம், கலாச்சாரம், கல்வி போன்ற துறைகளிலும் உறவு மேலும் மேம்படுத்தப்படும்” என்றும் பிரதமர் கூறினார். எல்லைப்புற சாலை, ரயில், போக்குவரத்துகளையும், நேபாளத்தில் உள்ள மின்சார பகிர்மான சேவையை மேம்படுத்தவும் இந்தியா பாடுபட்டு வருவதாக பிரதமர் தெரிவித்தார். நேபாளத்தில் ஏற்பட்ட நிலநடுக்கத்திற்கு பிறகு, இந்திய அரசின் உதவியுடன் மேற்கொள்ளப்படும் வீடுகளை புனரமைக்கும் திட்டத்தின் முன்னேற்றத்தையும் இருபிரதமர்களும் ஆய்வு செய்தனர். நேபாளத்தில் 2015 ஆம் ஆண்டு ஏற்பட்ட நிலநடுக்கம் பற்றி குறிப்பிட்ட பிரதமர் திரு மோடி, “நிவாரணம் மற்றும் மீட்புப் பணிகளில் இந்தியா முதல் நாடாக களம் இறங்கியதுடன், நேபாள மறுநிர்மாணப் பணியில் தற்போது அந்நாட்டுடன் தோளோடுதோள் நின்று பணியாற்றுவதாகவும் கூறினார். கூர்கா மற்றும் நுவாகோட் மாவட்டங்களில் 50,000 வீடுகள் கட்டித் தருவது என்ற இந்தியாவின் வாக்குறுதியில், இதுவரை 45,000 வீடுகளுக்கான பணி முடிவடைந்துள்ளது. இந்தியாவின் முயற்சிகளுக்காக நேபாள பிரதமர் திரு கே பி ஷர்மா ஒலி நன்றி தெரிவித்துக் கொண்டார்.
ஜெர்மனியின் முனிச் நகரில் இந்திய வம்சாவளியினர் இடையே பிரதமர் ஆற்றிய உரை

வணக்கம்! எப்படி இருக்கிறீர்கள்! உங்களில் பலர் நீண்ட தூரத்தில் இருந்து பயணம் செய்து இங்கு வந்திருக்கிறீர்கள் என்று நான் கூறுகிறேன். இந்தியாவின் கலாச்சாரம், ஒற்றுமை, சகோதரத்துவம் ஆகியவற்றை உங்கள் அனைவரிடமும் என்னால் பார்க்க முடிகிறது. இந்த அன்பை என்னால் மறக்க முடியாது. உங்கள் அன்பு, ஆர்வம், உற்சாகத்தை செய்திகளில் பார்த்து இந்திய மக்கள் மிகவும் பெருமைப்படுவார்கள் என்று நான் நம்புகிறேன். நண்பர்களே, இந்த நாள் மற்றொரு காரணத்திற்காகவும் அறியப்படுகிறது. இன்று ஜூன் 26. ஒவ்வொரு இந்தியனின் டிஎன்ஏவில் இடம்பிடித்திருக்கும் நமது பெருமையான ஜனநாயகத்தை பணயக்கைதியாக வைத்து நசுக்க 47 ஆண்டுகளுக்கு முன்பு முயற்சி மேற்கொள்ளப்பட்டது. எமர்ஜென்சி காலம் இந்தியாவின் துடிப்பான ஜனநாயக வரலாற்றில் ஒரு இருண்ட புள்ளி போன்றது. ஜனநாயகத்தை அழிக்கக்கூடிய அனைத்து சதிகளையும் இந்திய மக்கள் ஜனநாயக வழியிலேயே பதில் அளித்தனர். இந்தியர்கள் நாம் எங்கு வாழ்ந்தாலும் நமது ஜனநாயகத்தில் பெருமை கொள்கிறோம். இந்தியாவின் ஒவ்வொரு கிராமமும் திறந்தவெளி இல்லாத கழிப்பிடமாக மாறியுள்ளது. இன்று இந்தியாவின் அனைத்து கிராமங்களிலும் மின்சார வசதியுள்ளது. இன்று இந்தியாவில் உள்ள ஒவ்வொரு கிராமமும் சாலை மூலம் இணைக்கப்பட்டுள்ளது. இன்று இந்தியாவில் 99%க்கும் அதிகமான மக்கள் சமையலுக்கு எரிவாயு இணைப்பு பெற்றுள்ளனர். இன்று இந்தியாவில் உள்ள ஒவ்வொரு குடும்பமும் வங்கித்துறையுடன் இணைக்கப்பட்டுள்ளது. இன்று இந்தியாவின் உள்ள ஒவ்வொரு ஏழைக்கும் ஐந்து லட்சம் ரூபாய் மதிப்பிலான இலவச சிகிச்சை அளிக்கப்படுகிறது. கொரோனா பாதிப்பு காலத்தில் இருந்து கடந்த இரண்டு ஆண்டுகளாக 80 கோடி ஏழைகளுக்கு இலவச உணவு தானியங்களை இந்தியா உறுதி செய்துள்ளது. மேலும், இந்தியாவில் பத்து நாட்களுக்கு ஒருமுறை சராசரியாக ஒரு யூனிகார்ன் உருவாகிறது. இன்று ஒவ்வொரு மாதமும் சராசரியாக 5,000 காப்புரிமைகள் இந்தியாவில் தாக்கல் செய்யப்படுகின்றன. இன்று ஒவ்வொரு மாதமும் சராசரியாக 500க்கும் மேற்பட்ட நவீன ரயில் பெட்டிகளை இந்தியா தயாரித்து வருகிறது. இந்தியாவில் ஒவ்வொரு மாதமும் சராசரியாக 18 லட்சம் வீடுகளுக்கு குழாய் மூலம் தண்ணீர் விநியோகம் செய்யப்பட்டு வருகிறது. நண்பர்களே, கடந்த வரும் 111 பில்லியன் டாலர் மதிப்பிலான பொறியியல் சரக்குகளை இந்தியா ஏற்றுமதி செய்துள்ளது. பருத்தி மற்றும் கைத்தறி பொருட்களின் ஏற்றுமதியும் 55 சதவீதம் அதிகரித்துள்ளது. உற்பத்தியை அதிகரிக்க, 2 லட்சம் கோடி ரூபாய் அளவிற்கு உற்பத்தியுடன் இணைந்த ஊக்கத்தொகை திட்டத்தை அரசு தொடங்கியுள்ளது. அதே நேரத்தில் அந்நிய நேரடி முதலீடும் புதிய சாதனை படைத்துள்ளது. நண்பர்களே, 2014-ம் ஆண்டுவரை இந்தியாவில் திறந்தவெளி கழிப்பறை என்பது பெரிய பிரச்சனையாக இருந்தது. ஆனால் தற்போது 10 கோடிக்கும் மேற்பட்ட கழிப்பறைகளை கட்டியுள்ளோம். இந்திய மக்கள் தங்களுடைய பணம் நேர்மையாக செலவிடப்படுகிறது என்று நம்பிக்கையுடன் உள்ளனர். நண்பர்களே, இந்தியாவின் வெற்றிக்கு நீங்கள் தூதர்களாக விளங்குவதுடன், நீங்களும் ஒரு இந்தியாவின் வெற்றிக்கதை என்று கூறுகிறேன். நண்பர்களே! உங்களுடைய அன்பு மற்றும் ஆசிர்வாதத்திற்கும் இந்த சிறப்பான நிகழ்ச்சியை ஏற்பாடு செய்ததற்காகவும் நான் பாராட்டு தெரிவித்து கொள்கிறேன். பாரத் மாதாகி ஜெய்! பாரத் மாதாகி ஜெய்! பாரத் மாதாகி ஜெய்!
முன்னாள் பிரதமர் திருமதி. இந்திரா காந்தியின் பிறந்தநாளில் பிரதமர் அவருக்கு புகழாரம்

முன்னாள் பிரதமர் திருமதி. இந்திரா காந்தியின் பிறந்தநாளான இன்று, பிரதமர் திரு.நரேந்திர மோடி அவருக்கு புகழஞ்சலி செலுத்தியுள்ளார். பிரதமர் பகிர்ந்துள்ள டுவிட்டர் பதிவில், “முன்னாள் பிரதமர் திருமதி. இந்திரா காந்தியின் பிறந்தநாளான இன்று அவருக்கு மரியாதை செலுத்துகிறேன். திருமதி. இந்திரா காந்தி அவர்களுக்கு எனது புகழஞ்சலிகள்” என்று கூறியுள்ளார்.
இங்கலாந்தின் இரண்டாம் எலிசபெத் ராணியின் மறைவிற்கு பிரதமர் இரங்கல்

இங்கலாந்தின் இரண்டாம் எலிசபெத் ராணியின் மறைவிற்கு பிரதமர் திரு.நரேந்திர மோடி இரங்கல் தெரிவித்துள்ளார். பிரதமர் தனது ட்விட்டர் பதிவில் கூறியிருப்பதாவது; “சமகாலத்தில் வாழ்ந்த ஒரு வலிமையான தலைவரான இரண்டாம் எலிசபெத் ராணியை என்றென்றும் நமது நினைவுகளில் நிலைத்திருப்பார். தேசத்திற்கும், மக்களுக்கும் ஊக்கமளிக்கும் தலைவராக திகழ்ந்தவர். பொது வாழ்வில் கண்ணியத்தையும், நேர்மையையும் கடைபிடித்தவர். அவருடைய மறைவால் வேதனையடைந்தேன். இந்த சோகமான நேரத்தில் எனது சிந்தனைகள் அவருடைய குடும்பம் மற்றும் பிரிட்டன்வாழ் மக்களோடு இருக்கின்றன”. ”கடந்த 2015 மற்றும் 2018 ஆம் ஆண்டுகளில் என்னுடைய பிரிட்டன் பயணங்களின்போது இரண்டாம் எலிசபெத் ராணியை சந்தித்த அனுபவங்கள் எளிதில் மறக்க இயலாது. அவருடைய வரவேற்பையும், அன்பையும் என்னால் ஒருபோதும் மறக்க முடியாது. எங்களது ஒரு சந்திப்பில் அவருடைய திருமணத்திற்கு மகாத்மா காந்தி பரிசாக வழங்கிய கைக்குட்டையை என்னிடம் காண்பித்தார். அந்த நிகழ்வை என்றென்றும் நினைவில் கொள்வேன்”.